ตลาดหุ้นเอเชียปรับตัวผันผวนบ่ายนี้ หลังทราบผลประชุมเฟด
 ตลาดหุ้นเอเชียปรับตัวขึ้นลงในทิศทางที่แตกต่างกันในการซื้อขายช่วงบ่ายวันนี้ หลังจากทราบผลการประชุมนโยบายการเงินของธนาคารกลางสหรัฐ (เฟด) ที่ส่งสัญญาณว่าจะไม่รีบขึ้นอัตราดอกเบี้ย
18 มิ.ย. 2558

ผู้สื่อข่าวรายงานว่า ตลาดหุ้นเอเชียปรับตัวขึ้นลงในทิศทางที่แตกต่างกันในการซื้อขายช่วงบ่ายวันนี้ หลังจากทราบผลการประชุมนโยบายการเงินของธนาคารกลางสหรัฐ (เฟด) ที่ส่งสัญญาณว่าจะไม่รีบขึ้นอัตราดอกเบี้ย พร้อมกับปรับลดคาดการณ์เศรษฐกิจสหรัฐ ขณะที่หุ้นกลุ่มธนาคารและเหมืองแร่เหล็กในตลาดหุ้นออสเตรเลียร่วงลง
โดยดัชนี FBMKLCI ตลาดหุ้นมาเลเซียปิดภาคเช้าที่ 1,724.46 จุด ลดลง 2.40 จุด, -0.14% ดัชนี S&amp;P/ASX 200 ตลาดหุ้นออสเตรเลีย ร่วง 1.1%
สำหรับข้อมูลเศรษฐกิจที่ได้มีการเผยแพร่ในวันนี้ ได้แก่ ยอดการลงทุนนอกภาคการเงินในตลาดต่างประเทศของจีนในช่วง 5 เดือนแรกของปี 2558 มูลค่ากว่า 278,400 ล้านหยวน(45,400 ล้านดอลลาร์สหรัฐ) โดยเพิ่มขึ้น 47.7% เมื่อเทียบเป็นรายปี
ทั้งนี้คณะกรรมการกำหนดนโยบายการเงิน (FOMC) ของเฟด ลงมติในการประชุมเมื่อวานนี้ให้คงอัตราดอกเบี้ยในช่วง 0-0.25% ต่อไป พร้อมกับส่งสัญญาณการปรับขึ้นอัตราดอกเบี้ยในปีนี้ เนื่องจากสัญญาณการอ่อนตัวของกิจกรรมทางเศรษฐกิจที่เกิดขึ้นตั้งแต่ในช่วงต้นปีได้เริ่มเบาบางลงแล้ว อย่างไรก็ตาม การปรับขึ้นอัตราดอกเบี้ยในปีนี้จะเป็นไปอย่างค่อยเป็นค่อยไป
ขณะเดียวกัน เจ้าหน้าที่เฟดได้ปรับลดคาดการณ์การขยายตัวของเศรษฐกิจสหรัฐในปีนี้ โดยคาดว่าจะเติบโต 1.8%-2.0% จากเดิมที่คาดการณ์ในเดือนมี.ค.ที่ 2.3%-2.7% และเฟดได้คงคาดการณ์การขยายตัวทางเศรษฐกิจในปี 2559 ที่ 2.4%-2.7% ขณะที่คาดว่าการขยายตัวในปี 2560 จะอยู่ที่ 2.1%-2.5%